Derfor døde halvdelen af internettet mandag

Mandag eftermiddag blev millioner af mennesker kastet tilbage til en virkelighed, de næsten havde glemt eksisterede: en verden uden internettet. Snapchat virkede ikke. Reddit gik i sort. Bankerne kunne ikke tage imod betalinger. Selv Alexa holdt kæft. Årsagen? Et teknisk knæfald hos Amazon Web Services, AWS, Amazons cloud-afdeling, AWS – rygraden i store dele af nettet.

Fejlen lå i Amazons DNS-system – det, der oversætter hjemmesiders navne til IP-adresser. Da det gik ned, kunne store dele af internettet ganske enkelt ikke finde vej. Resultatet var ifølge internationale medier det værste nedbrud siden CrowdStrike-kaosset sidste år, og konsekvenserne mærkedes globalt: Fly blev forsinket, fabrikker stod stille, og tusindvis af virksomheder måtte sende medarbejdere hjem, fordi systemerne nægtede at logge dem ind.

“Hændelsen viser, hvor komplekst og skrøbeligt internettet er – og hvor afhængige vi alle er af det,” sagde Mehdi Daoudi, direktør for overvågningsfirmaet Catchpoint, til CNN.

Alle lægger æg i samme kurv

AWS, der er verdens største cloududbyder, bekræfter, at nedbruddet startede i deres ældste amerikanske datacenter – det samme, der tidligere har forårsaget problemer i både 2020 og 2021. Dengang lovede Amazon, at fejlene var “fuldt løst”. Det var de tydeligvis ikke.

Og så opstår spørgsmålet: Hvordan kan et enkelt firma have så meget magt over internettets fundament?

Ifølge eksperter skyldes det, at alt for mange virksomheder lægger alle æg i én cloudkurv. Når Amazon hoster alt fra streamingtjenester til bankløsninger, betyder et lille DNS-problem pludselig, at halvdelen af nettet går i sort.

Mange virksomheder overvejer nu at sprede risikoen ved at bruge flere cloududbydere – for eksempel både Amazon, Google og Microsoft – i stedet for at satse alt på én.

Amazon selv forsikrer, at fejlen er rettet, og at “tjenesterne nu fungerer normalt”. Men mandagens nedbrud viste med al ønskelig tydelighed, at når AWS nyser, får internettet influenza.

Og i mandags lå det altså med 40 i feber.

Derfor døde halvdelen af internettet mandag